b"\n_START_ARTICLE_\nFotoaparatas\n_START_PARAGRAPH_\nFotoaparatas (gr. phos, kilm. photos '\xc5\xa1viesa' + lot. apparatus '\xc4\xafrenginys')\xc2\xa0\xe2\x80\x93 tai optinis mechaninis arba optinis elektroninis prietaisas objekt\xc5\xb3 atvaizdams gauti, erdvin\xc4\xaf vaizd\xc4\x85 fiksuojantis plok\xc5\xa1tumoje (\xc5\xa1viesai jautriose med\xc5\xbeiagose arba puslaidininki\xc5\xb3 matricoje).\n_START_SECTION_\nIstorija\n_START_PARAGRAPH_\nFotoaparatas i\xc5\xa1sivyst\xc4\x97 i\xc5\xa1 \xe2\x80\x9ecamera obscura\xe2\x80\x9c pirmtako, \xc5\xbeinomo jau Antikoje. VI a. pr. m. e. Aristotelis apra\xc5\xa1\xc4\x97 \xc5\xa1\xc4\xaf fenomen\xc4\x85 stebint Saul\xc4\x97s u\xc5\xbetemim\xc4\x85. Apie 1500 metus Leonardo da Vinci j\xc4\x85 naudojo objektams projektuoti \xc4\xaf popieri\xc5\xb3, drob\xc4\x99, o 1515\xc2\xa0m. apra\xc5\xa1\xc4\x97 \xe2\x80\x9ecamera obscura\xe2\x80\x9c. 1550\xc2\xa0m. Jerome Cordan vietoje skylut\xc4\x97s panaudojo abipus i\xc5\xa1kil\xc5\xb3 l\xc4\x99\xc5\xa1\xc4\xaf. 1650\xc2\xa0m. \xe2\x80\x9ecamera obscura\xe2\x80\x9c jau tur\xc4\x97jo \xc4\xafvairaus \xc5\xbeidinio l\xc4\x99\xc5\xa1i\xc5\xb3, j\xc4\x85 naudojo dailininkai ekspozicijoms pie\xc5\xa1ti. 1840\xc2\xa0m. J. Petzvalis (Austrija) i\xc5\xa1rado foto objektyv\xc4\x85. 1816\xc2\xa0m. Naiseforas Njepsas (Nicephore Niepce) band\xc4\x97 u\xc5\xbefiksuoti \xe2\x80\x9ecamera obscura\xe2\x80\x9c sudarom\xc4\x85 vaizd\xc4\x85. 1839\xc2\xa0m. pirm\xc4\x85j\xc4\x85 i\xc5\xa1silaikiusi\xc4\x85 \xe2\x80\x9eheliografij\xc4\x85\xe2\x80\x9c padar\xc4\x97 N. Njepsas. 1880\xc2\xa0m. Did\xc5\xbeiojoje Britanijoje pagamintas pirmasis 2 objektyv\xc5\xb3 fotoaparatas, kuriame atvaizdas buvo gaunamas plok\xc5\xa1tel\xc4\x97je. 1888\xc2\xa0m. JAV prad\xc4\x97ti gaminti Kodak fotoaparatai, naudojantys ritinines fotografines juostas, 1925\xc2\xa0m.\xc2\xa0\xe2\x80\x93 siaurajuostes fot. juostas naudojanti Leica, 1928\xc2\xa0m. veidrodinis 2 objektyv\xc5\xb3 Rolleyflex, 1936\xc2\xa0m.\xc2\xa0\xe2\x80\x93 vieno objektyvo Exakta. Momentiniai fotoaparatai Polaroid sukurti 1972\xc2\xa0m., diskiniai\xc2\xa0\xe2\x80\x93 1988\xc2\xa0m.\n_START_SECTION_\nVeikimo principas\n_START_PARAGRAPH_\nKeli\xc5\xb3 l\xc4\x99\xc5\xa1i\xc5\xb3 objektyvu, \xc4\xaftaisytu metaliniame arba plastikiniame \xc4\xaftvare, \xc4\xaf fot. med\xc5\xbeiag\xc4\x85 projektuojamas vaizdas. Diafragma kei\xc4\x8diant objektyvo angos skersmen\xc4\xaf reguliuojamas pro objektyv\xc4\x85 praeinantis \xc5\xa1viesos srautas. Sklend\xc4\x97 atveria objektyvo ang\xc4\x85 eksponavimui ir reguliuoja fot. med\xc5\xbeiagos eksponavimo trukm\xc4\x99 (i\xc5\xa1laikym\xc4\x85). Vaizdo ie\xc5\xa1kikliu, kurio optin\xc4\x97 sistema da\xc5\xbeniausiai gali atlikti ir tolima\xc4\x8dio funkcij\xc4\x85, nustatomi fotografuojamo vaizdo r\xc4\x97mai (kadras) ir ry\xc5\xa1kumas. Eksponavimo trukm\xc4\x97 nustatoma rankiniu b\xc5\xabdu arba automati\xc5\xa1kai naudojant eksponometr\xc4\x85 arba lenteles (ji priklauso nuo fot. med\xc5\xbeiagos jautrio ir ap\xc5\xa1vietos). Fot med\xc5\xbeiagoje gaunamas neregimas fotografuojamo objekto atvaizdas ._NEWLINE_Vaizdo ry\xc5\xa1kumas \xc4\xafvairiuose fotoaparatuose nustatomas nevienodai. Pastovaus \xc5\xbeidinio nuotolio fotoaparatuose jis priklauso nuo ry\xc5\xa1kumo zonos dyd\xc5\xbeio. Neveidrodiniai fotoaparatai turi tolimatin\xc4\xaf vaizdo ie\xc5\xa1kikl\xc4\xaf, veidrodini\xc5\xb3 fotoaparat\xc5\xb3 (jie b\xc5\xabna 1 arba 2 objektyv\xc5\xb3) vaizdo ry\xc5\xa1kumas nustatomas fokusavimu matiniame stikle, \xc4\xaf kur\xc4\xaf vaizdas nukreipiamas per objektyv\xc4\x85 veidrod\xc4\x97liu, fotografuojant perstatomu \xc4\xaf eksponavimu netrukdan\xc4\x8di\xc4\x85 pad\xc4\x97t\xc4\xaf. Automatizuotuosiuose fotoaparatuose daugelis funkcij\xc5\xb3 (fokusavimas, eksponavimo trukm\xc4\x97s nustatymas, blykst\xc4\x97s \xc4\xafjungimas, filmo persukimas ir kt.) atliekama automati\xc5\xa1kai. M\xc4\x97g\xc4\x97ji\xc5\xa1kieji fotoaparatai neturi fokusavimo ir eksponavimo trukm\xc4\x97s nustatymo \xc4\xaftais\xc5\xb3. Momentiniais fotoaparatais Polaroid nuotraukos padaromos per kelias minutes pa\xc4\x8diame fotoaparate; jame naudojamas difuzinio ry\xc5\xa1kumo fot. komplektas\xc2\xa0\xe2\x80\x93 filmas su dviem emulsijos sluoksniais (negatyviniu ir pozityviniu) ir su ry\xc5\xa1kinimo bei fiksavimo kapsul\xc4\x97mis."